
Vil du delta i forskningsprosjektet
«Viktige faktorer for et godt liv»?

Dette prosjektet er en del av et forskningsprosjekt ved Universitetet i Innlandet (INN), som gjennomføres av to masterstudenter i helsesykepleie. I dette skrivet får du informasjon om formålet med prosjektet og hva deltakelsen din vil innebære. Spør oss gjerne dersom det er noe mer du ønsker å vite om prosjektet. Kontaktinformasjon finner du på siste side.
Hva er dette? Målet med prosjektet er å prøve ut et kartleggingsskjema med 17 spørsmål om positive faktorer som er viktige for ungdom for å ha et godt liv. Tema vil blant annet være venner, familie og skole. Vi spør dere hva dere tenker ungdom mener skal til for å ha et godt liv. 
Informasjonen blir brukt til å skrive masteroppgaver og gjøre endringer på kartleggingsskjemaet slik at det passer til ungdom som bor i Norge. Kartleggingsskjemaet skal senere brukes i samtaler eller forskning med og om ungdom, og det er derfor viktig å finne ut om spørsmålene er gode og relevante.
Hvem inviteres til å delta? Vi ønsker å snakke med ungdom som går på ungdomsskole og videregående skole. 

Hvordan gjør vi det? Vi skal ha to ulike undersøkelser, i begge undersøkelsene vil din respons være avidentifisert. Avidentifisering betyr at navnet til ditt barn og andre direkte identifiserbare opplysninger (som adresse eller fødselsdato) fjernes fra dataene. Dette sikrer at dataene ikke kan knyttes direkte til deltakerne. I intervjuene er hensikten å reflektere sammen på et generelt nivå. Vi vil ikke stille spørsmål om verken personlig helse eller egne psykososiale utfordringer. Ved behov kan deltaker få informasjon om muligheten til å snakke med navngitt helsesykepleier eller lærer på skolen. Om det avdekkes alvorlig risiko for en av deltakerne vil personen tilbys hjelp fra relevant hjelpeinstans. Forskerne som gjennomfører intervjuene er selv helsepersonell, med lang erfaring i å snakke med barn og unge. 

Du kan velge om du vil være med på en eller begge: 
Hva skal gjennomføres?

1) Gruppeintervju: her spør vi om hva som kjennetegner et godt liv og hva som er viktig for å ha det bra. Vi kartlegger dette for å undersøke om de 17 spørsmålene i kartleggingsskjemaet samsvarer med det dere ungdom mener er positive faktorer for å ha et godt liv. Eksempler på spørsmål som vil bli stilt: 
“Hva trenger man for å få en god oppvekst eller å ha det bra her dere bor?” og “Hva tror du ungdom som bor her gjør når de møter utfordringer?”

Det blir et gruppeintervju for ungdom på ungdomsskole og et i videregående. Gruppeintervjuene er med 5-8 ungdom og to forskere. Intervjuet varer ca. 45 minutter og det blir lydopptak som etterpå blir gjort om til tekst. Det vil bli innhentet opplysninger om klassetrinn og kjønn på deltagerne. 

2) Individuelle, korte intervju med ungdom som svarer på og kommenterer på hvert av de 17 spørsmålene fra kartleggingsskjemaet om de er forståelige og relevante. Eksempel på spørsmål som vil bli stilt: 
“Jeg har muligheter til å vise andre at jeg begynner å bli voksen og kan være ansvarlig.” og “Jeg blir behandlet rettferdig i mitt nærmiljø.”
 
De individuelle intervjuene er med en forsker, og varer ca. 20 minutter. Det vil bli tatt lydopptak som blir gjort om til tekst og deres kommentarer kan bli notert på papir underveis. Det vil bli innhentet opplysninger om kontaktinformasjon, klassetrinn og kjønn på deltagerne.

Hvor og når? 
Intervjuene blir gjennomført på egnede rom på skolen deres. I skoletiden eller rett etter skolens slutt.
Gruppeintervju er i oktober- november 2025. Individuelle intervjuer er i november – desember 2025.
Prosjektet avsluttes desember 2026. 
 
Hvorfor får du spørsmål om å delta? 
Vi ønsker å snakke med ungdom i alderen 13 – 15 år i ungdomsskolen og ungdom 16 – 19 år i videregående skole som snakker og forstår norsk. Vi har fått tillatelse fra skolens ledelse til å rekruttere elever.  

Hvem er ansvarlig for prosjektet? 
Marie Dahlen Granrud er prosjektleder og har det daglige ansvaret. Universitetet i Innlandet har som institusjon det formelle prosjektansvaret som inkluderer sikker databehandling av personopplysningene som samles inn. 
 
Det er frivillig å delta 
Det er frivillig å delta i prosjektet. Dersom du ønsker å delta, undertegner du samtykkeerklæringen på siste side. Det vil ikke ha noen negative konsekvenser for deg hvis du avstår fra å samtykke, eller senere velger å trekke samtykket. Retten til å trekke seg vil begrenses om opplysningene allerede er brukt i analyser eller forskningsmaterialet er publisert. Du skal ikke kjenne deg presset til å delta.

Fordeler og ulemper med å delta
Mest sannsynlig vil du oppfatte at det er fint eller spennende å delta, og ikke en belastning. Det kan være fin læring å se hvordan forskning foregår.
Deltakelse skal i hovedsak være en positiv opplevelse, men å dele sine personlige erfaringer kan noen ganger utløse uventede negative følelser. Noen kan oppleve at enkelte temaer er vanskelige å svare på. Derfor kan du fritt hoppe over spørsmål underveis. Om du ønsker å snakke med noen etter at du har deltatt, tar du kontakt med … (Navngitt helsesykepleier på skolen eller lærer på skolen) 
Deltakelse har ingen direkte fordeler for deg, men det er verdifullt å dele erfaringer slik at vi kan lære mer om hva ungdom tenker skal til for å ha et godt liv i Norge.  

Kort om datahåndtering og personvern 
Vi vil kun bruke opplysningene om dere til formålene vi har fortalt om i dette skrivet. Dine opplysninger blir håndtert konfidensielt fra begynnelse til slutt i prosjektet, og i samsvar med personvernregelverket (GDPR). Les mer om datahåndtering og personvern under. 



Samtykke til å delta i forskningsprosjektet: «Viktige faktorer for et godt liv»

Her følger informasjon om hvordan opplysninger om deg vil bli håndtert, og dine formelle rettigheter som deltaker. Med personopplysninger mener vi alle opplysninger som kan knyttes til deg som en enkelt navngitt person.

Om datahåndtering og personvern 
Vi vil bare bruke opplysningene fra deg til formålene vi har fortalt om i dette skrivet. Dine personopplysninger blir håndtert konfidensielt fra begynnelse til slutt i prosjektet, og er i samsvar med personvernregelverket (GDPR). Det er helt opp til deg å delta og du kan ombestemme deg underveis i prosjektperioden ved å trekke samtykket.
· Vi vil bare bruke informasjonen om deg til å finne ut: hva anser ungdom som viktige faktorer for et godt liv
· Vi passer på at ingen kan få tak i informasjonen som vi samler inn om deg. 
· Ditt navn og dine kontaktopplysninger vil lagres adskilt fra øvrige data.
· Alle personopplysninger blir lagret på en sikker forskningsserver. 
· Lydopptak fra intervjuet blir slettet når alt er skrevet ned (transkribert). 
·  Når vi skriver fagartikler, vil vi passe på at ingen vil bli gjenkjent verken direkte eller indirekte i teksten. 

For sikker innsamling og lagring av data gjelder Universitetet i Innlandets retningslinjer: 
INTERVJU
Lydopptak av intervju vil gjøres ved hjelp av mobiltelefon og den krypterte applikasjonen «Nettskjema Diktafon». Lydfilen sendes direkte til sikker server for «Nettskjema» ved Universitetet i Oslo (UiO) som Universitetet i Innlandet har databehandleravtale med. Lydfilene vil bli gjort om til tekst (transkribert) manuelt eller automatisk, og deretter analysert av forsker. All håndtering, analyse og lagring av data vil foregå i forskningsplattform «Educloud Research» ved Universitetet i Oslo.

DOKUMENTER MED PERSONOPPLYSNINGER: 
Dokumentene vil bli lastet opp i Forskningsplattform «Educloud Research» ved Universitetet i Oslo for bruk i forskningen. Etter disse dokumentene er lastet opp vil de bli makulert.   

Hva gir oss muligheten til å behandle personopplysninger om deg? 
Samtykke innhentes for å sikre medbestemmelse, åpenhet og forutsigbarhet for den enkelte deltaker i prosjektet.  
Det rettslige grunnlaget for behandlingen av personopplysninger i prosjektet er personvernforordningen art. 6 nr. 1 bokstav e (behandling i allmennhetens interesse) og art. 9 nr. 2 bokstav j (behandling nødvendig for vitenskapelig forskning). På oppdrag fra Universitetet i Innlandet har ‘Sikt Personverntjenester for forskning’, vurdert at behandlingen av personopplysninger i dette prosjektet er i samsvar med personvernregelverket. 

Godkjenninger 
Komité for forskningsetikk ved INN (KoFE) har gjort en forskningsetisk vurdering og støtter oppstart av prosjektet. [Sak 15 - 2025].
Videre har Personverntjenester ved Sikt – Kunnskapssektorens tjenesteleverandør, vurdert at behandlingen av personopplysninger i prosjektet er i samsvar med personvernregelverket. [Sett inn meldingsnr. hos SIKT.]
 
Dine rettigheter 
Så lenge du kan identifiseres i datamaterialet, har du rett til å se hvilken informasjon som er samlet inn om deg. Du kan også be om at informasjonen slettes, slik at den ikke finnes lenger. Dersom det er noe informasjon som er feil, kan du si ifra og be meg rette opp i det. Du kan også spørre om å få en kopi av informasjonen. Du kan klage til Datatilsynet dersom du synes vi har behandlet informasjonen om deg på en uforsiktig måte eller på en måte som ikke er riktig. 
 
Hva skjer med opplysningene dine når forskningsprosjektet avsluttes?  
Opplysningene som registreres skal kun brukes slik som beskrevet under formålet med prosjektet, og planlegges brukt til desember 2026. Lydopptak og samtykker vil da slettes. De anonyme datasettene fra dette prosjektet vil bli arkivert forsvarlig og tilgjengelig for gjenbruk i fremtidig forskning og undervisning. Eventuelle utvidelser i bruk og oppbevaringstid kan kun skje etter godkjenning fra KoFE. 

Resultatene vil inngå i forskningsartikler/masteroppgaver om temaet. Publisering av resultater er en nødvendig del av forskningsprosessen. All publisering skal gjøres slik at enkeltdeltakere ikke skal kunne gjenkjennes, men vi plikter å informere deg om at vi ikke kan utelukke at det kan skje.

Hvordan vil resultatene fra prosjektet bli benyttet?

· Resultatene fra forskningsprosjektet vil inngå i vitenskapelige artikler, bøker, rapporter, og andre publikasjoner eller sammenhenger hvor forskningstemaet blir omtalt. 
· Anonymiserte datasett fra prosjektet arkiveres i dataarkiv slik at de bevares for ettertiden og er tilgjengelige. 
· Anonymiserte data vil kunne gjenbrukes. Dette er av verdi for å kunne sammenligne forskningsresultatet med annen forskning. Dataene vil også kunne brukes i studentoppgaver og i undervisning. 

Prosjektet har en prosjektgruppe som består av: 
· Anne Kjersti Myhrene, professor, INN 
· Agneta Anderzén Carlsson, adjungerad professor, Örebro Universitet, Örebro, Sverige 
· Cecilie Dangmann, førsteamanuensis, INN 
· Marie Dahlen Granrud, førsteamanuensis, INN 
· Helene Skybak, stipendiat/høgskolelektor, INN 
· Oda Thoresen Odberg, masterstudent, INN og helsesykepleier bydel Nordre Aker Oslo
· Siv Skovli, masterstudent, INN og helsesykepleier bydel Frogner Oslo

	Universitetet i Innlandet 
Marie Dahlen Granrud – prosjektleder/veileder
marie.granrud@inn.no, mobil: 99544181

	Siv Skovli – forsker/masterstudent 
270491@stud.inn.no , mobil: 90549452 


 Oda Odberg – forsker/masterstudent 
243823@stud.inn.no , mobil: 91579936  


	· Universitetet i Innlandets personvernombud – www.inn.no/om-hogskolen/personvern/  

	· Hvis du har spørsmål knyttet til SIKT Personverntjenester sin vurdering av prosjektet, kan du ta kontakt på e-post; personverntjenester@sikt.no eller på telefon: 73984040.




Signering*:
Samtykke til deltakelse i forskningsprosjektet «Viktige faktorer for et godt liv»  
Jeg har lest informasjonen og forstått hva prosjektet går ut på.   
Jeg gir et frivillig samtykke og forstår at jeg ikke trenger å svare på alt.
Jeg kan ombestemme meg underveis så lenge det er mulig å identifisere meg i datamaterialet.
Jeg forstår at i prosjektperioden vil de personopplysninger som kan identifisere meg, være kjent for forskerne/masterstudent/veileder, men blir ikke spredt til noen andre. 
Jeg forstår at mitt bidrag til dette forskningsprosjektet vil inngå anonymt i forskningsartikler/masteroppgave, og at anonymiserte datasett fra prosjektet vil lagres i forskningsdatabank for eventuelt gjenbruk. 

Jeg samtykker til å delta i prosjektet «Viktige faktorer for et godt liv»?
  Ja     Nei

Dato: 
Navn:
Signatur:

